Sigurd Lockeberg

Sigurd Lockeberg (født 16. juli 1886 i Bærum, død 11. april 1971) var en norsk-canadisk skihopper og senere idrettsadministrator. Han ble canadisk mester i skihopping i 1914. Lockeberg var leder for Ottawa Ski Club fra stiftelsen i 1910 til 1913, deretter nestleder til 1949 og styremedlem til sin død i 1971. Han hadde også administrative funksjoner i Canadian Amateur Ski Association (CASA), det canadiske skiforbundet.

Lockeberg var født på gården Løkkeberg ved Haslum i Bærum. Han emigrerte til Canada i 1905 og slo seg i 1908 ned i Ottawa.Jakob Vaage: Norske ski erobrer verden. Gyldendal, Oslo 1952 (s. 192, digitalisert av Nasjonalbiblioteket) Der ble han den første lederen for Ottawa Ski Club, som senere skal ha vært verdens største skiklubb, med opptil 14 000 medlemmer.The Canadian Ski Hall of Fame: Sigurd Lockeberg Sigurd Lockeberg bygde i 1910 den første hoppbakken i Ottawa, der han selv ble canadisk mester i 1914. I 1933 konstruerte han en ny hoppbakke i Camp Fortune ved Gatineau like utenfor Ottawa, som blant annet ble brukt under det canadiske mesterskapet i 1938. Dette hoppanlegget fikk etter hvert navnet Lockeberg Ski Jumps.

Fra 1930 til 1940 var han leder for den tekniske komiteen i CASA. Han var dommer under det canadiske mesterskapet i hopp i Revelstoke i 1931, og året etter var han leder for Canadas olympiske skikomité og tok sammen med Louis Grimes ut det canadiske skilaget til OL i Lake Placid.

Sigurd Lockeberg ble tildelt Bærums Skiklubs fortjenstmedalje i 1970.Michael Sars: Bærums skiklub 1885-1985 - Et streiftog gjennom 100 år. Bærums Skiklub 1985 (s. 148, digitalisert av Nasjonalbiblioteket) Han ble tatt inn i The Canadian Ski Hall of Fame i 1982.

 Referanser 

 Kilder 
 Canadian Ski Museum: Sigurd Lockeberg  (besøkt 8. mars 2015)
 The Canadian Ski Hall of Fame: Sigurd Lockeberg  (biografi, besøkt 8. mars 2015)
 Skisprungschanzen-Archiv: Ottawa (besøkt 8. mars 2015)
 Skisprungschanzen-Archiv: Gatineau (Camp Fortune) (besøkt 8. mars 2015)

 Eksterne lenker 


Kategori:Canadiske skihoppere
Kategori:Sportsfunksjonærer
Kategori:Idrettsledere
Kategori:Norske migranter til Canada
Kategori:Personer fra Bærum kommune